Wayang kulit inggih menika salah satunggaling pagelaran seni ingkang wiyar sanget lan diremeni déning masyarakat Jawa. Wayang kulit menika kalebet wayang ingkang taksih lestantun dumugi samenika, amargi jinis wayang ingkang lintu sampun kirang populèr wonten ing masyarakat, kados ta wayang golèk, wayang krucil, wayang kancil lsp. Miturut legénda (Ismunder, 1994: 11), wonten ing pertengahan abad kaping 9, nalika jaman pemerintahanipun Raja Jayapurusa ing Widarba badhé mèngeti nènèk moyangipun, Raja Jayapurusa kala wau damel gambaripun wonten ing rontal. Gambar menika dipuntiru saking arca-arca kuna ingkang dipunwastani wayang purwa. Kisah legénda menika dados pratandha bilih wayang purwa menika sampun sepuh sanget.